KIDA KƎNGAYAMBA ISAYE
Kida duwon kǝngayamba Isa Almasiwuye kǝnduwo Ruhu Alayen cadǝnadǝ
Badiduram
Luka, ti lowotor lardu Gǝresse, sawanju Tiyofalasso Linjila kǝnyakkuye tiro Luka cani ye, kitawu adǝ tiro Kida Kǝngayamba Isaye cani yea ruwujǝgǝna. Linjilanjudǝa alama saa fiakku gai ngawo karmo-a karmolan cidu-a Isayen ruwuyeno, koro tussǝnni ngawon kitawu adǝa ruwuyeno. Linjilanjun lawar kǝla kǝndǝgai-a karmo-a karmolan cidu-a Isayen ruwuyeno, koro kitawu adǝn lawar kǝla kǝngayamba Isaye-a Ruhu Alaye-a kawuɍi kǝji ndaran yaye ambo wulduwu-ayen ruwuyeno. Kǝla kawuɍi kǝjidǝyen kam biwunju wulje tǝmje Isama Almasiwudǝ woro kasacciya, Ala tiro biwunjudǝa gawurjiye Ruhunjua ci, koro Isa nangaro ro sawisoye cuwandi.
Akko lawarra curo kitawu adǝyen dasaanadǝ:
Dǝlwu kitawu adǝa ruwuduye (1.1-26)
Kida kǝngayamba Isaye Jerujalemnin (2.1–8.1a)
Kida kǝngayamba Isaye cidi Yahudiyaye-a Samariyaye-alan (8.1b–12.25)
Kida kǝngayamba Isaye larduwa kǝrdiyayen (13.1–20.38)
Kida kǝngayamba Isaye Romnin (21.1–28.31)
Kida duwon kǝngayamba Isa Almasiwuye kǝnduwo Ruhu Alayen cadǝnadǝ
DƎLWU KITAWU ADƎA RUWUDUYE
1
1 Wuse, Tiyofalas! Curo kitawuni burwoyedǝlan kǝla awo Isa dio-a alamdu-a badijǝna sammayen ruwungeyekko, 2 har yim duwon Ruhu Alayen kǝngayambanju kǝrejǝnadǝro wada ce tia samero caadǝnadǝro. 3 Ngawo bone cane nunayen, kawu fidewuro tayiro fǝlediye mana kǝla nodo bargaa Alayen cǝdi. Adǝgaima fudu kadan tayiro roaro tabbacciye fǝleyaada.
Wadu Ala Ruhunjua njoye
4 Isa kǝngayambanju-a rokko duwon, tayiro wada ce: «Bare Jerujalemlan saptuwwi, awo Bawadǝ njadi cǝne wulnjagakkǝnadǝa gurenowo! 5 Awoa Yahayadǝ ingilan kasala tuwaye ambo kiddo, amma kawu ganaa Ruhu Alayen kasala nayiro njaddi,» yeno.
Isaye samero ledu
6 Daji tayi nanjun captanadǝye tiro: «Kǝma, sa adǝn wa jama Israyilayero kǝrmaidǝa kalakkǝmi?» cane keworo. 7 Isaye tayiro: «Yim bi sa Bawadǝ kǝnduwonjun kadarjǝnadǝa nodudǝ kaando gǝni. 8 Amma sa Ruhu Alaye nayiro jǝmnjagaiya, kǝnduwo fanduwe Jerujalem-a cidi Yahudiyaye samma-a cidi Samariyaye-a har ci dajiram duniaye-alan shedawuniro walluwi,» yeno.
9 Adǝa wulyenniya, tia carui ngai duwon, samero caade fofou laa kuronjan tia kimowo. 10 Same na lejidǝa carui duwon, akko am yindi kajǝmu bulla gǝrenjan dajane 11 tayiro: «Am cidi Galileye, awiro danuwwa same ruwidǝ? Isa kam nandon samero camowona adǝ, jiɍi samero lejǝna ruwwadǝ gaiman walde isi,» yera.
Cuju Yahusayero kǝngayam kǝreda
12 Daji kǝngayambadǝ kau duwon tiro Kau Jaitunne cani Jerujalemba karǝn ledu yim tustuyelan* dǝganadǝn waldane bǝrnidǝro kasargawo. 13 Kasargaanniya, soro sameye na napcanadǝro gewa. Tayima Biturus, Yahaya, Yakuba, Andarawus, Filibus, Toma, Bartolomi, Matiyu, Yakuba tada Alfawusse, Siman tiro lardunju rawoma cani, Yahusa tada Yakubaye. 14 Tayi ani samma kamuwadǝ-a Meram ya Isaye-a yanjugǝnaso-a rokko karwu tiloaro moduwa cadi kasarga.
15 Yim anin kǝramiya Isaa gawudǝye nanngǝwunja alama mian findin gai duwon, Biturus dawunjan daje tayiro: 16 «Kǝramiya, mana duwon Ruhu Alaye kuren ci Nawi Daudayen kǝla Yahusa jeduma am Isaa cadanayedǝyen cǝde kitawulan ruwuwadadǝ sai wakkajiya. 17 Yahusadǝ kǝngayam dawunden kǝrga, ti ye nuwanju kidandedǝn cuwandǝna. 18 Calan kam adǝ alwasi jirenambuyelan kulo ciwe fǝdǝryero cure curonju falde kalǝmnju samma fiyada. 19 Am Jerujalembe samma lamar adǝa fangeranniya, tǝlamnjalan kulo adǝa Akeldamalan bowoyera, maananjudǝ Kulo Buye. 20 Awoa kitawu Jawurayelan ruwuwada: “Fannju de sul napco, bare wunduma curonjun dǝganni,”† koro “Kaalanjudǝa kam gadero cado.”†
21 «Adǝ nangaro dole curo am andi-a rokko kǝrgaiyedǝyen sa Kǝma Isa dawunden dǝgana samman, 22 kasala Yahayayelan tai har yim Isaa nanden camowonadǝro kudero, falnja andiro kǝlduwo, ti ye shedama karmolan cidu Isayero waljo,» yeno.
23 Am yindi kesangǝra, tayima Isuwu kam duwon tia Barsabaslan bowojai koro tiro Justus canidǝ-a Matiyas-a. 24 Daji tayi samma moduwa cade: «Kǝma, ni karwu am sammaye nodumadǝ, tayi yindi anilan kam kǝrenǝmmadǝa isanosagane 25 nuwanju kida nankǝngayam adǝyen cuwando, kida duwon Yahusa nanju kadargǝmmaro lejoro koljǝnadǝ,» yera. 26 Walawala kedǝnniya, kǝla Matiyassero kikkuro. Daji tia kǝngayamba mewun tilondǝro kǝlyeyera.
* 1:12 ledu yim tustuye - Kilometǝr fal gai. † 1:20 Jaw 69.25 † 1:20 Jaw 109.8