2
Rokuranambu Almasiwuye
1 Adǝ nangaro, Almasiwulan karwundoro duno njo laa mennaa, kǝrawolan ro boda laa mennaa, Ruhulan naptu nanyaanaye laa mennaa, kanjimaɍi so, njunodu so laa mennaa, 2 daji yakkowo karwuni tai dajo kǝjijo: Hangalndo ye tilojo, kǝrawondo ye tilojo, halndo ye tilojo, niando ye tilojo. 3 Bare awima kǝla rawon bi rokuran diwwi, amma rokura bawoalan nayiro ngalworo am gadea ngonowo. 4 Wundundo yaye awo kǝlanjuye runjuro gǝni, am gadeye yero kissuwo.
5 Hal duwon Isa Almasiwulan dǝganadǝa nayi ye ngonowo:
6 Ti naptu Alaye duwon,
Alaa kalkaldunjudǝa awo dunon tayero ngojǝnni,
7 amma kǝlanjua awima gǝniro kalakce
alama wolodiye ngoje
kam-a camunno walyeno.
8 Camuno kambe ngoyenniya,
kǝlanjua waje
har karmoro Alaa giya,
karmo duwon kǝskaro tia jajagane nunadǝ.
9 Adǝma nangaro Ala tia na jaumaro darajaaro cade
tiro cu duwon cu sammaa kojǝnadǝa kaino,
10 cu Isaye nangaro ngurumngurum fi yaye same-a cidi-a curo cidiyaye-alan fido,
11 daraja Ala Bawadǝyero
tǝlam fi yaye ye Isa Almasiwudǝ tima Kǝmadǝ woro wuljo!
Sillowu gai dunialan yiyildu
12 Adǝ nangaro, kǝrawowuni, sawi yaye manani gawwadǝ gai, wu dawundon runju gǝni, kǝrma ye wu bawoman caye baworo kida njǝkkawondoyedǝa Ala rida-a lolodu-an dewo, 13 Aladǝma njasakke awo cǝraanadǝa kasadduwe diwidǝ wo.
14 Awi diwi yaye bare suwollan bi kambiwulan diwwi. 15 Ngainin nayidǝ tadawa Alaye taldu bawoa-a biwu bawoa-a awo waada bawoa-aro dawu jaman diwi-a karwu yeskada-ayen walluwe dawunjan sillowu gai dunialan yiyilluwi. 16 Mana royedǝa dunoaro taiwo, daji wu ye yim Almasiwuyen* awulo bukki, kida-a ngǝnǝptu-a bowuro dikkǝnidǝro. 17 Wua kǝla sadaa-a ibada-a kambǝrsendoyero bu fida gairo fisagai yaye,† nayi nangaro karwuni jaumaro kǝjiji. 18 Jiɍi adǝgainin nayi ye karwundo kǝjijo, jiɍi kakke kǝjijidǝ gai.
Timoti-a Abaratus-a
19 Kǝma Isalan tǝmanǝkke Timotia tussiwawo nandoro juwanjagakki, wu ye lawarndo fakkiya, karwuni duno cuwandi. 20 Ti gǝnia, kam laa gade karwunju tilo ti gai takkǝni, kam duwon naptundo jiremaro karwulan rojidǝ, 21 dalilnjudǝ tayi samma awowa Isa Almasiwuye gǝni, kaanjaa majai nangaro. 22 Amma hal Timotiye nonuwwa, tada bawanju-a rokko gai, kallo kida kawuɍi kǝjiyedǝa diyena. 23 Adǝma nangaro, awo wua suwandidǝa rukkiyama, tia nayiro juwanjagakkiro tǝmakkǝna. 24 Wu ye Kǝmalan tǝmakkǝna tussǝnnin nandoro waldǝkke isǝkki.
25 Amma Abaratus kǝramini, ti duwon sawani kidaye ye, mǝlduye ye, koro kǝngayamndo curo mǝraduniyen bana kudomadǝa nayiro kalaktuwuro ngǝlaro kirukko. 26 Nayia jaumaro kuroro cǝraana, ti dondi fannuwwadǝro hangalnju caa cijǝna. 27 Ngaima jaumaro dondijǝna, har nui gairo. Amma Ala tia njunoyeno, ti runjuma gǝni, wun kundenno, bare karwukuttaniro kuttu tǝrganniro. 28 Daji jǝktǝgǝkke tia nayiro kalanngeyerakko, kuronjuro karwundo jauro kǝjijo, wu ye bare karwukutta ngǝwu dikkǝniro. 29 Adǝma nangaro Kǝmalan tia karwu kǝjiaro mowowo, am ti gairo daraja yowo, 30 kida Almasiwuye nangaro karmo karǝnjǝna, koro bana nayi wuro ranguwe sukkuduwwidǝa sukkudoro ronju kilado.
* 2:16 yim Almasiwuye - Kiyama. † 2:17 Wua kǝla sadaa-a ibada-a kambǝrsendoyero bu fida gairo fisagai yaye, - Kidanju-a bonenju-a nangaro, Bulus kǝlanju tayiro misal kambǝrseyero waljǝna.